Rússar krefjast þess að herlið Atlantshafsbandalagsríkja hverfi frá Rúmeníu og Búlgaríu. Utanríkisráðherrar Rússlands og Bandaríkjanna ræða Úkraínudeiluna á fundi í Genf í dag.
Rússar fara fram á að herlið Atlantshafsbandalagsins hverfi frá nokkrum ríkjum í Evrópu, þar á meðal Búlgaríu og Rúmeníu. Úkraínudeilan var eina málið á dagskrá fundar utanríkisráðherra Rússlands og Bandaríkjanna í Genf í Sviss í dag.
Utanríkisráðuneytið í Moskvu krafðist þess í dag að Atlantshafsbandalagið, NATO, færi með herlið sitt frá öllum löndum sem fengu aðild að bandalaginu eftir árið 1997, þar á meðal Búlgaríu og Rúmeníu. Þau lönd fengu aðild árið 2004. Rússar hafa áður birt ýmsar kröfur, þar á meðal að hætt verði við fyrirhugaða stækkun NATO til austurs. Fyrr séu þeir ekki til viðræðu um að draga herlið sitt frá landamærum Úkraínu.
Úkraínudeilan er eina umræðuefnið á fundi utanríkisráðherra Rússlands og Bandaríkjanna, þeirra Sergeis Lavrovs og Antonys Blinkens, í Genf í Sviss í dag. Lavrov sagði áður en fundurinn hófst að hann gerði ekki ráð fyrir að fundurinn skilaði neinum árangri. Blinken lýsti því yfir í Berlín í gær að brugðist yrði við frekari yfirgangi Rússa gagnvart Úkraínu af fullri hörku. Órofa samstaða um það væri meðal Atlantshafsbandalagsþjóða.
Leyniþjónusta úkraínska hersins sakaði Rússa í dag um að hafa það sem af er þessu ári flutt mikið af vopnum og öðrum hergögnum ásamt sjö þúsund tonnum af eldsneyti til austurhéraðanna í Úkraínu sem lúta yfirráðum aðskilnaðarsinna. Þá hafi málaliðar bæst í hóp tugþúsunda rússneskra hermanna sem þar hafa verið undanfarnar vikur.
Rússar krefjast þess að herlið Atlantshafsbandalagsríkja hverfi frá Rúmeníu og Búlgaríu. Utanríkisráðherrar Rússlands og Bandaríkjanna ræða Úkraínudeiluna á fundi í Genf í dag. 